
1. Acordul strategic dintre Coreea de Nord şi Coreea de Sud

Coreea de Sud şi Coreea de Nord au semnat, miercuri 14 iunie a.c., un acord vizând reducerea tensiunii în peninsulă şi favorizarea reunirii familiilor separate de graniţa dintre cele două ţări. 

Acordul a fost finalizat în cursul întâlnirii dintre preşedintele sud-coreean, Kim Dae-Jung, şi omologul său nord-coreean, Kim Jong-Il. 

Cele patru puncte principale ale documentului se referă la reconciliere, cooperare, măsuri favorizând reunificarea celor două Corei şi reunirea familiilor despărţite de războiul dintre cele două Corei (1950-1953). 

Ceremonia de semnare a acordului dintre Republica Populară Democrată Coreeană şi Coreea de Sud a fost urmată de un banchet oferit de către liderul nord-coreean, Kim Jong Il, în cinstea preşedintelui Coreii de Sud, Kim Dae Jung. Cu acest prilej, oaspetele sud-coreean a calificat drept un “succes” summitul istoric de la Phenian. “Soarele s-a ridicat în sfârşit pentru reunificarea naţională, pentru reconciliere şi pace”, a declarat Kim Dae Jung, care a adăugat că “discuţiile cu Kim Jong Il au fost încununate de succes”. Preşedintele sud-coreean a mai subliniat că “Republica Coreea şi RPDC au încheiat deja multe înţelegeri, însă acum este timpul să le punem în practică”. “Exprim profundă recunoştinţă liderului Kim Jong Il şi poporului nord-coreean pentru contribuţia adusă în vederea încheierii acestui acord”, a precizat preşedintele Coreii de Sud. 

Preşedintele nord-coreean a declarat: “Am fost eliberat din starea de izolare prin vizita preşedintelui Kim Dae Jung”.

*

Statele Unite, principalul aliat al Coreii de Sud, şi-au exprimat satisfacţia faţă de organizarea primului summit intercoreean din istoria celor două ţări, calificând întâlnirea drept “extraordinar de importantă”. “Faptul că cei doi lideri se întâlnesc este extraordinar de important, cel puţin în ceea ce priveşte contactele directe şi discuţiile dintre Coreea de Nord şi Coreea de Sud, iar noi am fost încurajaţi văzând primirea călduroasă care i s-a făcut preşedintelui Kim Dae Jung”, a declarat purtătorul de cuvânt al Casei Albe, Joe Lockhart. 

Secretarul general al ONU, Kofi Annan, a salutat “viziunea şi înţelepciunea” celor doi lideri, exprimându-şi speranţa că acest summit va reprezenta un pas important către instituirea păcii în regiune. Annan speră că acest summit “va marca începutul unei noi ere de încredere şi cooperare între cele două Corei”, a afirmat purtătorul de cuvânt al ONU, Fred Eckhard. 

La rândul ei, China, ultimul aliat important al Phenianului, a salutat acest summit, calificându-l drept “un eveniment major”. 

*

Guvernul sud-coreean a prezentat joi, 15 iunie la Seul, un plan ce vizează punerea în practică a acordului istoric în patru puncte semnat la Phenian de liderul Republicii Populare Democrate Coreene, Kim Jong Il, şi de preşedintele Republicii Coreea, Kim Dae Jung.

Planul prevede înfiinţarea unei linii telefonice militare directe între Seul şi Phenian precum şi construirea unei căi ferate care să traverseze zona demilitarizată aflată la frontiera dintre cele două Corei. 

În document, partea sud-coreeană face apel la autorităţile nord-coreene să creeze cadrul legal şi instituţional necesar lansării, în viitor, a unor proiecte comune de afaceri. Se are, totodată, în vedere lansarea unui proiect comun pentru combaterea efectelor inundaţiilor care va viza sistematizarea râului Imjin în zona de graniţă.

În cadrul demersurilor internaţionale pe care Coreea de Sud le are în vedere în viitor se înscriu obţinerea acceptului pentru intrarea simultană pe stadion a atleţilor nord-coreeni şi sud-coreeni la ceremoniile de deschidere şi de închidere ale Jocurilor Olimpice de la Sydney din această vară şi pentru ca cele două ţări să participe cu o echipă comună la Campionatul Mondial de tenis de masă din 2001.

O sursă guvernamentală de la Seul a afirmat că se intenţionează trimiterea unor emisari speciali sud-coreeni la Tokio, Washington, Beijing şi Moscova pentru a informa cancelariile din aceste capitale în legătură cu cele discutate de liderii celor două Corei în cursul summitului istoric de la Phenian.

*

Textul integral al Declaraţiei Comune Nord - Sud

În lumina dorinţei nobile a tuturor concetăţenilor noştri de reunificare pe cale paşnică a ţării, Kim Jong Il, şi preşedintele Republicii Coreea, Kim Dae Jung, au participat la un summit istoric pe 13-15 iunie 2000, la Phenian.

Estimând că recentul lor summit şi convorbirile avute, primele de acest gen din istoria divizării ţării, sunt evenimente de o importanţă deosebită în promovarea înţelegerii reciproce, dezvoltarea relaţiilor intercoreene şi realizarea reunificării pe cale paşnică, cei doi lideri declară următoarele:

1. Nordul şi Sudul au convenit să reglementeze problema reunificării ţării într-o manieră independentă, pe baza eforturilor concertate ale naţiunii coreene.

2. Admiţând că există elemente comune în propunerea avansată de Nord, de trecere la o fază incipientă de federaţie, şi cea prezentată de Sud, privind constituirea unei confederaţii, Nordul şi Sudul au căzut de acord să acţioneze în viitor pentru reunificare în această direcţie.

3. Nordul şi Sudul acceptă să reglementeze cât mai curând posibil chestiunile de ordin umanitar, cum sunt schimburile de vizite, în grup, ale familiilor separate, precum şi cea nesoluţionată de mai mult timp a prizonierilor de război, până la 15 august 2000.

4. Nordul şi Sudul sunt de acord să promoveze o dezvoltare echilibrată a economiei naţionale prin intermediul cooperării economice şi construirea încrederii reciproce pe calea stimulării cooperării şi schimburilor în toate domeniile, social, cultural, sportiv, al sănătăţii, mediului ş.a.m.d.

5. Nordul şi Sudul sunt de acord să continue dialogul între autorităţile competente, într-un viitor apropiat, în scopul implementării rapide a acordurilor menţionate mai sus.

2. Reuniunea comună a miniştrilor Afacerilor Externe şi ai Apărării 

din ţările membre UE

“Germania va furniza între 20.000 şi 60.000 de soldaţi viitoarei forţe militare de reacţie rapidă a Uniunii Europene”, a anunţat, marţi 13 iunie a.c., la Luxemburg, secretarul de stat german al Apărării, Walter Kolbow. 

Kolbow a făcut acest anunţ în cursul unei reuniuni comune a miniştrilor Afacerilor Externe şi ai Apărării ai celor 15 ţări membre UE, Germania fiind singura ţară membră a Uniunii Europene care a avansat cifre precise privind participarea sa la viitoarea forţă europeană, a cărei creare a fost decisă în cadrul ultimului summit european de la Helsinki, care a avut loc în decembrie 1999. Secretarul de stat german a precizat, de asemenea, că ţara sa va asigura între 15 şi 20 la sută din costul total al acestei forţe militare. 

La summitul de la Helsinki, şefii de stat şi de guvern ai celor 15 ţări membre UE au decis să-şi asume noi responsabilităţi în materie de apărare şi de securitate. Ei au creat, în acest scop, în martie, trei organe politico-militare interimare: un comitet politic şi de securitate, un comitet militar şi o echipă de experţi militari. 

*

Miniştrii de externe din primele state candidate la aderarea la Uniunea Europeană (Grupul de la Luxemburg, format în 1997 din Republica Cehă, Polonia, Ungaria, Slovenia, Estonia şi Cipru) şi-au exprimat, în cadrul aceleiaşi reuniuni, certitudinea că vor putea încheia negocierile în anul 2001 şi vor putea deveni membre ale UE în anul 2003.

Ministrul polonez de externe, Bronislaw Geremek, a declarat că încheierea negocierilor de aderare în 2001 este posibilă şi că va permite statelor din “Grupul de la Luxemburg” să dedice următorul an pregătirilor pentru a “deveni membre ale UE în 2003”.

Omologul său ungar, Janos Martonyi, a susţinut la rândul său acest calendar, care, în opinia lui, necesită “o clarificare asupra etapelor finale ale negocierilor, o hartă care să includă o sarcină ca obiectiv final pentru a încheia negocierile cu UE”. Şeful diplomaţiei ungare a susţinut însă necesitatea unei aprecieri individuale a fiecărui stat candidat la aderare, în funcţie de merite, astfel încât procesul de integrare să nu fie împiedicat sau întârziat de problemele individuale pe care unele state nu reuşesc să le rezolve.

Şefii diplomaţiilor UE nu au fixat însă un termen limită pentru integrarea statelor din Europa centrală şi de est şi a Ciprului şi Maltei, state candidate la aderarea la UE, semn al îngrijorării faţă de posibilul impact al extinderii asupra structurilor interne, a instituţiilor, a pieţii muncii şi a agriculturii Uniunii.

Cu toate acestea, comisarul european pentru extindere, Gunter Verheugen, a declarat că UE va fi gata să încheie negocierile cu Polonia, Ungaria, Republica Cehă, Estonia, Slovenia şi Cipru până la sfârşitul anului 2002, după adoptarea unui nou tratat intern şi numai în condiţiile în care statele candidate vor înregistra progrese în realizarea reformelor economice şi în adoptarea legislaţiei UE. “Următoarele şase luni vor aduce negocieri de substanţă cu statele candidate la aderare”, a precizat Verheugen.

Comisarul european pentru extindere a infirmat faptul că statele membre ale UE nu ar fi suficient de interesate de procesul de lărgire a Uniunii. “Este de departe cel mai rapid proces de extindere pe care l-am cunoscut”, a declarat Verheugen. “Nu există motive să se creadă că procesul a pierdut momentul”, a continuat el.

Franţa, care va prelua la 1 iulie a.c. preşedinţia semestrială a UE, a anunţat, de asemenea, pregătirea unei “hărţi de drum” în vederea extinderii, proiect care speră să fie aprobat de statele partenere din UE la summitul de la Nisa. 

Harta punctează reperele pe care trebuie să le aibă în vedere statele candidate în următoarea perioadă. În plus, Franţa mai pregăteşte şi “un tabel de scoruri”, indicând sectoarele în care statele candidate trebuie să se implice mai activ. “Preşedinţia franceză îşi va dedica o mare parte din timp extinderii”, a declarat un înalt oficial al UE.

Procesul de amplificare al UE avansează în prezent cu o viteză apreciabilă, cu 12 conferinţe de aderare în curs şi cu deschiderea celor mai importante capitole ale negocierilor cu “Grupul de la Luxemburg”, cu excepţia celui privind aparatul instituţional, ce depinde de rezultatele reformei interne a UE, care se speră să fie expuse la summitul de la Nisa programat pentru luna decembrie a.c.

Primul grup de state candidate la aderare este “Grupul de la Luxemburg”, numit astfel deoarece aceste ţări au fost invitate oficial să negocieze aderarea la UE cu ocazia summitului la nivel înalt de la Luxemburg, din decembrie 1997. Al doilea grup, “Grupul de la Helsinki”, este format din România, Slovacia, Bulgaria, Letonia, Lituania şi Malta, state invitate oficial să înceapă negocierile de aderare la UE în decembrie 1999.

 

3. Procesul de pace din Orientul Mijlociu

Preşedintele Bill Clinton a afirmat, joi 15 iunie a.c., la începutul convorbirilor avute la Casa Albă cu liderul Autorităţii Palestiniene, Yasser Arafat, că doreşte să obţină o reglementare definitivă a conflictului israeliano-palestinian până la data de 13 septembrie a.c.

“Convorbirile americano-palestiniene care se desfăşoară la Casa Albă sunt cruciale, pentru că intervin într-un moment în care negocierile israeliano-palestiniene traversează o nouă fază foarte dificilă”. “Doresc să mă achit de această sarcină şi să se respecte termenul prevăzut”, a declarat preşedintele american. El s-a arătat, totuşi, foarte prudent în privinţa evaluării situaţiei. “Pentru a obţine pacea, trebuie să reglementăm chestiuni dificile. Am ajuns într-un moment important şi trebuie să continuăm să lucrăm”, a declarat şeful Casei Albe. 

La o întrebare referitoare la tensiunea actuală care caracterizează negocierile, Clinton s-a mulţumit să declare că nu este de competenţa lui să se amestece “în ceea ce se întîmplă în cursul negocierilor”. 

În ajun, preşedintele american admisese că nu sunt reunite condiţiile organizării unui summit tripartit americano-israeliano-palestinian “de tip Camp David”. 

Potrivit purtătorului de cuvânt al liderului Autorităţii Palestiniene, Yasser Arafat, a venit la Washington foarte decepţionat din cauza lipsei de progrese în negocierile cu israelienii. Negocierile israeliano-palestiniene s-au reluat, marţi 13 iunie a.c., la nivel de experţi, la două baze aeriene din apropiere de Washington. Ele au demarat cu dificultate, din cauza divergenţelor referitoare la eliberarea deţinuţilor palestinieni şi la viitoarea retragere interimară israeliană de pe 10 % din teritoriul Cisiordaniei, prevăzută, în principiu, pe 23 iunie a.c. Premierul israelian, Ehud Barak doreşte să amâne această retragere. El a avertizat că dacă Arafat insistă asupra respectării datei de 23 iunie, această a treia etapă a retragerii israeliene nu va avea loc decât de pe 1 % din teritoriul Cisiordaniei.

*

Şeful diplomaţiei israeliene, David Levy, a lansat un apel în favoarea creării unui cabinet de uniune naţională cu Blocul Likud (dreapta naţionalistă, de opoziţie), cu scopul de a face faţă exigenţelor palestiniene în cursul negocierilor de pace.

“Momentul este grav şi trebuie să dăm dovadă de responsabilitate arătându-ne uniţi, căci palestinienii aşteaptă din partea noastră concesii teritoriale, ce riscă să afecteze interesele noastre politice, naţionale şi de securitate”, a spus Levy. “Trebuie să avem curajul şi puterea de a ne asuma responsabilităţile care ne revin, prin realizarea unei unităţi naţionale. Obiectivul nostru este de a face pace apărându-ne totodată interesele naţionale în faţa exigenţelor palestiniene”, a adăugat ministrul israelian de externe.

Guvernul condus de Ehud Barak traversează o criză politică de când Knessetul a votat, într-o primă lectură, un proiect de lege privind dizolvarea legislativului şi organizarea de alegeri anticipate. În favoarea acestui proiect - care, pentru a căpăta putere de lege, trebuie să treacă prin trei lecturi succesive - au votat şi trei partide care fac parte din coaliţia de guvernământ: Shas (ultrareligios sefard), Partidul Naţional Religios, Israel Be Alyia (rusofon).

Răspunzând apelului lansat de Levy, ministrul mediului, Dalia Itzik, a declarat că “ideea aceasta, a guvernului de uniune naţională, pluteşte în aer, mai ales dacă nu se va ajunge la un acord cu Shas”. La rândul lui, ministrul agriculturii, Haim Oren, reprezentând partidul de stânga Meretz, membru cheie al coaliţiei, şi-a exprimat speranţa că “apelul lui David Levy nu reflectă punctul de vedere al premierului Barak”. În ceea ce-l priveşte, liderul Likud, Ariel Sharon, a exclus posibilitatea participării la un guvern de uniune naţională. 

 

 

4. Conferinţa Forumului Secolului al XXI-lea consacrată globalizării

 

Economişti din ţări în curs de dezvoltare prezenţi la Conferinţa Forumului Secolului al XXI-lea organizată la Beijing sub titlul “Globalizarea economică în Asia şi China” au lansat, joi 15 iunie a.c., un apel comunităţii internaţionale asupra problemei inegalităţii între ţările participante la procesul de globalizare economică.

În cadrul intervenţiei avute la reuniunea de trei zile de la Beijing, organizată de Conferinţa Politică Consultativă Populară Chineză (CPPCC), vicepreşedintele Academiei de Ştiinţe Tehnice a R.P. Chineze, Zhu Gaofeng, a opinat că “globalizarea va afecta în mod sigur suveranitatea statală, implicând abandonarea unei părţi a suveranităţii, în special în privinţa restricţiilor asupra circulaţiei mărfurilor şi a factorilor de producţie”. 

La rândul său, directorul Institutului de Economie Naţională a R.P. Chineze, Fan Gang, a menţionat că sistemul financiar internaţional este bazat pe interesele naţiunilor industrializate şi nu reflectă interesele ţărilor în curs de dezvoltare care sunt “mai vulnerabile la riscurile de pe piaţa financiară internaţională”.

Un alt participant la conferinţa din capitala chineză, fostul vicepremier al Thailandei, Virabongsa Ramangkura, a apreciat că ţara sa “reprezintă un exemplu al modului în care statele în curs de dezvoltare pot ajunge victime în mâinile brokerilor şi investitorilor internaţionali, în urma crizei financiare din Asia, care a dovedit statutul nefavorabil al ţărilor în curs de dezvoltare în procesul de globalizare”.

Fostul preşedinte al Republicii Botswana, Ketumile Joni Masire, a subliniat că dezvoltarea durabilă a economiei globale nu poate fi realizată fără cooperare internaţională.

“Procesul globalizării este ireversibil iar statele lumii, în special cele în curs de dezvoltare, trebuie să profite de avantajele pe care le oferă globalizarea pentru a putea face faţă provocărilor viitoare”, a afirmat directorul executiv al Băncii Mondiale, Sven Sandstrom. “Lumea nu mai poate da înapoi ceasul globalizării, deoarece progresele tehnologice care au fost motorul principal al acestui proces nu pot fi ignorate”, a mai declarat Sandstrom. În discursul său, reprezentantul Băncii Mondiale a lansat un apel statelor în curs de dezvoltare pentru impulsionarea reformei financiare şi pentru crearea în cadrul procesului globalizării a unui sistem modern de securitate socială.

În plus, Sandstrom a subliniat importanţa procesului educativ care în prezent “este atât cheia acumulării, îmbunătăţirii şi folosirii cunoştinţelor, cât şi condiţia principală pentru a concura în cadrul noii economii”.

Evocând ritmul accelerat al integrării globale, Sandstrom a amintit că aceasta se desfăşoară în mai multe etape: de la comerţ la pieţele financiare, iar în prezent la informatică şi ştiinţă. Făcând referire la modul inegal al evoluţiei globalizării în diversele ţări, Sven Sandstrom a amintit că “aproximativ jumătate din populaţia lumii nu a făcut niciodată un apel telefonic, iar 90% din computerele care accesează Internetul se află în ţările cu venituri ridicate, ceea ce înseamnă doar 16% din populaţia lumii”.

La rândul său, preşedintele Forumului Economic Mondial Klaus Schwab, a subliniat necesitatea creării unui cadru juridic adecvat în domeniul telecomunicaţiilor, deoarece de el va depinde dezvoltarea ulterioară a celorlalte sectoare economice. Schwab a precizat că educaţia, industria telecomunicaţiilor şi comerţul electronic sunt factorii principali care vor ajuta statele în curs de dezvoltare să facă faţă provocărilor globalizării. 

*

“China va adopta o atitudine pozitivă şi se va implica mai activ în procesul de globalizare economică”, a declarat premierul chinez, Zhu Rongji cu ocazia încheierii Conferinţei Forumului Secolului al XXI-lea.

La rândul său, Xu Gengsheng, cercetător la Institutul de Economie şi Politică Mondială al Academiei Chineze de Ştiinţe Sociale a subliniat necesitatea stabilirii pe noi baze a relaţiilor de cooperare, în scopul diminuării diferenţelor între statele bogate şi cele în curs de dezvoltare. “Vechea ordine economică mondială trebuie schimbată, iar statele dezvoltate trebuie să-şi schimbe ideile învechite privind ţările în curs de dezvoltare, în beneficiul tuturor părţilor”, a subliniat Xu Gengsheng. “Statele dezvoltate, care în majoritate îşi datorează bunăstarea fostului lor statut de puteri coloniale, au acum obligaţia de a-şi reconsidera istoria, de a ajuta popoarele sărace, cele mai multe subiect al exploatării lor, şi de a sprijini dezvoltarea economică a acestor ţări”, a mai spus cercetătorul chinez.

Conferinţa s-a încheiat cu un apel adresat comunităţii internaţionale în vederea reformei sistemului financiar internaţional şi stabilirii unei noi ordini mondiale în cadrul procesului de globalizare economică.

În cursul alocuţiunii rostite de la tribuna forumului amintit, guvernatorul Băncii Populare a R.P. Chineze, Dai Xianglong, a declarat că, în prezent, comunitatea internaţională trebuie să fie preocupată de crearea unui nou mecanism economic internaţional şi de cooperare financiară, bazat pe principiul egalităţii şi al avantajului reciproc. În opinia oficialităţii chineze, un astfel de mecanism ar trebui să ţină cont şi de opiniile ţărilor în curs de dezvoltare.

În privinţa rolului Fondului Monetar Internaţional, Dai Xianglong a apreciat că 

în cadrul acestei instituţii financiare ar trebui să existe un mecanism de avertizare în vederea prevenirii crizelor financiare. De asemenea, Dai a afirmat că FMI ar trebui să poată asigura lichidităţi în cazul apariţiei unor crize financiare.

La rândul său, preşedintele Institutului de Economie Mondială al Republicii Coreea, Il Sakong, a opinat că globalizarea financiară este în primul rând responsabilă pentru răspândirea rapidă în întreaga lume a crizei financiare din Asia. Il Sakong a adăugat că volumul zilnic al schimburilor comerciale pe piaţa financiară globalizată este de 2.000 miliarde de dolari, subliniind că “numai o mică parte din total este direct legată de economia reală, restul fiind operaţiuni pur financiare”.

 

5. Ratificarea tratatului de colaborare economică dintre

Republica Moldova şi Federaţia Rusă

 

Parlamentul de la Chişinău a ratificat, vineri 16 iunie a.c., în unanimitate, tratatul de colaborare economică dintre Republica Moldova şi Federaţia Rusă. 

Documentul este valabil până în anul 2008, şi, odată cu ratificarea lui, legislativul Republicii Moldova a adoptat şi o hotărîre cu privire la modul de aplicare a documentului. Tratatul prevede modificarea legislaţiei celor două state în domeniile reglementării economice externe şi a sistemului fiscal, elaborarea unor proiecte şi programe comune de colaborare economică, crearea unui şir de întreprinderi mixte, în special în domeniul agriculturii şi modernizarea sistemului de transportare a resurselor energetice. În acelaşi timp, hotărârea care stabileşte modul de aplicare a tratatului aduce completarea privind necesitatea “armonizării legislaţiei vamale a Rusiei şi Republicii Moldova, în conformitate cu rigorile comunitare”. 

Deputaţii comunişti, care iniţial au votat pentru ratificarea tratatului şi adoptarea hotărârii respective, au declarat că îşi retrag votul, după ce au sesizat că formularea “rigori comunitare” se referă la legislaţia Uniunii Europene. Regulamentul Parlamentului nu prevede însă procedura de retragere a votului. 

Tratatul de colaborare economică între Republica Moldova şi Federaţia Rusă a fost semnat de preşedinţii celor două state la 2 septembrie 1999.

*

Vizita preşedintelui Vladimir Putin la Chişinău

“Rusia este profund interesată în menţinerea integrităţii teritoriale şi independenţei Republicii Moldova, în dezvoltarea ei dinamică, pentru a fi un factor de stabilitate în regiune”, a declarat, sâmbătă 17 iunie a.c., la Chişinău, preşedintele Vladimir Putin, în deschiderea convorbirilor moldo-ruse.

“Interesele naţionale ale Rusiei, a subliniat şeful statului rus, se află într-un moment când se impune, neîndoielnic şi fără vreo exagerare, soluţionarea problemelor aflate în câmpul de interes al Republicii Moldova şi Rusiei”.

Vladimir Putin a apreciat pozitiv rezultatele convorbirilor moldo-ruse la cel mai înalt nivel, precum şi cele ale convorbirilor desfăşurate în plenul delegaţiilor celor două state privind o serie de probleme bilaterale.

Preşedintele rus a afirmat că a examinat cu omologul său moldovean, “într-un mod activ”, o serie de aspecte privind raporturile bilaterale, precum şi probleme cu tematică internaţională, în principal referitoare la CSI şi continentul european.

La rândul său, preşedintele Petru Lucinschi a subliniat că un loc esenţial în cadrul convorbirilor moldo-ruse i-a revenit problemei transnistrene, “unde Rusia nu poate fi eludată”.

Din dialog s-au desprins următoarele idei centrale. Rusia, alături de Ucraina şi Organizaţia pentru Securitate şi Cooperare în Europa (OSCE), mediază în conflictul Republicii Moldova cu Transnistria, care este populată predominant de ruşi. Regiunea s-a desprins în 1990, temându-se că Republica Moldova s-ar putea reuni cu România vecină, cu care este înrudită etnic.

Atât Republica Moldova cât şi România au abandonat, oficial, ideea unificării. Aceasta nu a ajutat însă Chişinăul în convorbirile sale continue cu Transnistria, care are monedă, constituţie şi forţe armate proprii şi doreşte să fie recunoscută ca un stat separat.

Rusia păstrează în regiunea transnistreană mai mult de 2.000 de militari pentru menţinerea păcii, care apără de asemenea un arsenal enorm de arme şi muniţie din perioada sovietică.

În conformitate cu decizia Summmitului OSCE de la Istanbul din decembrie trecut, Rusia trebuie să pună capăt prezenţei sale militare în regiunea transnistreană până la 

sfârşitul anului 2002. Potrivit observatorilor politici, Rusia nu pare a fi dornică însă să părăsească această regiune populată de 700.000 de oameni, unde dispune de o autoritate şi influenţă puternice. Părţile sunt de acord că viitorul trupelor ruseşti de menţinere a păcii este strâns legat de soluţionarea politică a problemei Transnistriei.

Şeful adjunct al misiunii OSCE de la Chişinău, generalul Roman Harmoza, a declarat că vizita lui Putin la Chişinău ar putea pregăti terenul pentru o întâlnire între preşedintele în exerciţiu al OSCE, liderii rus, ucrainean, moldovean şi transnistrean, la Kiev, luna viitoare. “Ne aşteptăm ca vizita să dea un impuls puternic procesului de negociere, atât pe plan politic cât şi pe plan militar”, a declarat generalul Harmoza.

Purtătorul de cuvânt al preşedintelui Lucinschi, Anatol Golea, a declarat că Republica Moldova speră în obţinerea unui sprijin din partea Rusiei în problema transnistreană, întrucât Moscova a arătat cu claritate că orice soluţie trebuie să respecte integritatea teritorială a Republicii Moldova.

6. Summit-ul european de la Santa Maria da Feira (Portugalia)

 

Summit-ul şefilor de stat şi de guvern ai Uniunii Europene, care a avut loc la Santa Maria da Feira, în zilele de 19 şi 20 iunie a.c., a avut pe ordinea de zi pregătirea reformelor instituţiilor europene înainte de extindere şi ridicarea sancţiunilor impuse Austriei.

Liderii UE au consacrat o parte din lucrările lor Conferinţei interguvernamentale (CIG), însărcinată cu reforma instituţiilor Uniunii în perspectiva lărgirii sale cu 10 ţări est-europene, precum şi la Cipru şi Malta în următorii zece ani.

Preşedinţia portugheză a UE a prezentat un raport care a generat discuţii asupra punctelor cruciale ale acestei CIG: extinderea votului la o majoritate calificată în interiorul Consiliului miniştrilor UE, ponderarea opiniilor între statele-membre pentru luarea de decizii şi numărul de comisari după lărgirea cu 12 state suplimentare.

Summit-ul a oferit cancelarului austriac Wolfgang Schuessel prilejul de a cere ridicarea sancţiunilor impuse Vienei la 4 februarie de către cei 14 parteneri ai săi, ca urmare a intrării miniştrilor extremei-drepte în guvernul austriac.

Miniştrii de finanţe ai Uniunii Europene nu au reuşit să ajungă la un acord în problema fiscalităţii. Ministrul german de finanţe Hans Eichel a declarat că Austria şi Luxemburgul continuă să se opună unui compromis prezentat de preşedinţia portugheză a UE. Comisia Europeană ar avea nevoie de doi ani pentru a încerca să convingă terţe ţări ca Elveţia să suprime secretul bancar, pentru a face schimb de informaţii asupra veniturilor economiilor realizate de persoanele nerezidente în UE. Potrivit acestui compromis, pentru reglementarea problemei impozitării veniturilor persoanelor nerezidente în UE, cei 15 trebuie să se angajeze să facă schimb de informaţii între administraţiile lor fiscale. Pentru evitarea unei scurgeri de capital spre terţe ţări (Elveţia şi Liechtenstein), Uniunea Europeană trebuie să deschidă negocieri cu aceste ţări, în vederea obţinerii de angajamente şi garanţii.

*

Preşedintele francez Jacques Chirac a detaliat obiectivele summitului pe care l-a propus între Uniunea Europeană şi ţările din vestul Balcanilor, insistând asupra necesităţii de “a-i recompensa pe cei mai merituoşi”. 

Intervenind în cursul sesiunii de lucru a Consiliului European, şeful statului francez, citat de surse din anturajul său, a declarat că summitul pe care îl propune ar avea trei obiective: “a-i recompensa pe cei mai merituoşi (Croaţia şi Macedonia), a-i încuraja pe ceilalţi să facă mai mult şi a spune poporului sârb că Republica Federală Iugoslavă va putea beneficia şi ea de ajutorul Uniunii Europene de îndată că se va debarasa de regimul lui Slobodan Miloşevici”. 

“Pentru a fi eficace, a spus Jacques Chirac, acest summit trebuie să se limiteze la reprezentanţii UE, pe de o parte, şi la cei ai ţărilor din fosta Iugoslavie şi Albania, pe de cealaltă parte”. Şeful statului francez a amintit de posibilitatea ca Slovenia să nu participe la reuniunea la vârf, “dacă nu doreşte să vină”, şi de a asocia, “cu titlul de observator, Muntenegru şi, poate, opoziţia sârbă”. 

*

Liderii Uniunii Europene au îndepărtat orice posibilitate de a ridica în viitorul apropiat sancţiunile împotriva Austriei şi au discutat despre dificilul dosar al fiscalităţii, unde Austria pune, de asemenea, probleme. 

Şocaţi de drama de la Dover (Marea Britanie), unde au fost descoperite cadavrele a 58 de imigranţi clandestini în containerul unui camion olandez, cei 15 au adoptat o declaraţie solemnă prin care se angajează să-şi accelereze cooperarea pentru a “depista şi anihila reţelele criminale implicate în acest gen de trafic şi pentru a adopta sancţiuni severe împotriva celor care sunt implicaţi în această criminalitate odioasă”. 

La rândul său, Austria şi-a accentuat izolarea, blocând un acord asupra fiscalităţii în domeniul economiilor făcute de cetăţenii nerezidenţi în Uniunea Europeană. Toate celelalte ţări, inclusiv Luxemburgul, au acceptat un compromis propus de preşedinţia portugheză a Uniunii Europene. 

Viena a refuzat să indice un termen la sfârşitul căruia să adopte un sistem care să permită schimbul de informaţii între administraţiile fiscale şi a cerut, fără succes, să fie scutită de aplicarea acestui sistem, argumentând cu faptul că păstrarea secretului bancar este înscrisă în Constituţia ţării. 

Anterior acestui refuz, Austria se văzuse din nou pusă în dificultate, întrucât nu a obţinut progrese semnificative în ceea ce priveşte chestiunea sancţiunilor impuse Vienei de către cei 14 parteneri europeni ai săi. 

Cancelarul austriac Wolfgang Schuessel a solicitat din nou ridicarea sancţiunilor - în special în ceea ce priveşte suspendarea relaţiilor bilaterale - şi a cerut celor 14 parteneri europeni ai săi să dialogheze direct cu Austria. “Ne trebuie un calendar, un dialog direct şi un mecanism de ieşire din această situaţie”, a explicat şeful Guvernului de la Viena. Pentru a pune capăt oricăror speculaţii, ministrul portughez al Afacerilor Externe, Jaime Gama, a avertizat însă, că în timpul summitului european de la Feira nu va fi luată nici o decizie în această privinţă. 

Pe de altă parte, liderii europeni au reflectat asupra reformei instituţiilor europene necesare în vederea extinderii Uniunii către 12 noi ţări. Aceste reforme se referă la o nouă împărţire a ponderii voturilor între ţările membre, la adoptarea sistemului de vot cu majoritate calificată şi la o nouă componenţă a Comisiei de la Bruxelles. Ei s-au pus de acord pentru a include în programul de lucru al Conferinţei Interguvernamentale, ce va 

decide reforma instituţiilor, conceptul de “cooperări consolidate”. Acest mecanism urmează să permită ţărilor, care doresc, să meargă mai repede şi mai departe în integrarea lor în domenii neacoperite de tratatele europene, în pofida temerilor formulate de state precum Marea Britanie, Danemarca şi Suedia care sunt reticente la ideea unei “Europe cu două viteze”. 

Cei 15 au decis să primească un al 12-lea membru, Grecia, în clubul ţărilor care au adoptat moneda unică europeană, începând cu 1 ianuarie 2001. Numai Suedia, Regatul Unit al Marii Britanii şi Danemarca au rămas în prezent în afara sistemului euro. Această aderare consfinţeşte eforturile Atenei pentru a-şi îmbunătăţi economia şi pentru a răspunde criteriilor de participare la moneda unică europeană, mai ales în ceea ce priveşte deficitul public sau inflaţia. 

Liderii europeni au aprobat, pe de altă parte, un plan de acţiune pentru a aplica strategia adoptată la summitul de la Lisabona din 23-24 martie a.c, consacrată dezvoltării unei noi economii şi creării de noi locuri de muncă. 

Pe de altă parte, şefii de stat şi de guvern din Uniunea Europeană au aprobat crearea până în 2003 a unei forţe comune de 5000 de poliţişti, capabilă să intervină în operaţiuni de tip Kosovo. În prezent, capacitatea totală de desfăşurare a unei forţe de poliţie este, pentru cei 15, de circa 3300 de ofiţeri de poliţie. Prin aprobarea unei forţe de 5000 de oameni, ţările din UE doresc să poată desfăşura foarte rapid, în termen de 30 de zile, până la 1000 de poliţişti. 

Summitul de la Feira a decis, de asemenea, oficializarea relaţiilor dintre UE şi NATO, aprobând crearea unor grupuri operaţionale comune de lucru începând cu luna iulie. Relaţiile dintre UE şi Alianţa Nord-Atlantică se limitau până în prezent la contacte neoficiale între secretarul general al NATO, George Robertson, şi înaltul reprezentant european pentru politică externă şi securitate comună, Javeir Solana. 

Liderii UE au aprobat, de altfel, crearea unei structuri de consultare care îi reuneşte pe reprezentanţii Celor 15 cu cei ai celor şase ţări care fac parte din NATO, dar nu şi din UE (Turcia, Novegia, Islanda, Ungaria, Polonia, Republica Cehă) şi cu cei al celorlalte 

nouă ţări candidate la Uniune. În cadrul acestei structuri, cele şase ţări membre numai NATO 

vor avea schimburi privilegiate cu partenerii lor din Uniune, prin organizarea a cel puţin două reuniuni pe trimestru, dar nu vor avea acces, în schimb, în organele de control asupra poiliticii europene de apărare, UE păstrându-şi autonomia de decizie. 

În timpul summitului de la Helsinki, din decembrie 1999, Cei 15 au decis să se doteze până în 2003 cu o forţă militară de reacţie rapidă, alcătuită din 50.000-60.000 de oameni. Participarea fiecărei ţări urmează să se decidă la conferinţa ce va avea loc în noiembrie, în Franţa. UE a creat, de asemenea, în martie a.c., organe politico-militare (comitet politic şi de securitate, comitet militar şi un embrion de Stat Major), deocamdată cu titlu de instanţe interimare. 

 

7. Raportul anual Amnesty International

 

În raportul anual oferit recent publicităţii, Amnesty International se arată îngrijorată în legătură cu intervenţiile armate realizate în numele drepturilor omului, în Kosovo şi în Timorul Oriental, şi regretă că unele încălcări grave - în China sau în Irak - trec relativ neobservate.

Amnesty International deplânge faptul că statele se prevalează de creşterea importanţei problemei respectării drepturilor omului, adeseori cu cinism, în funcţie de propriile lor interese.

“A alege între epurarea etnică sau o ploaie de bombe este pentru militanţii în domeniul drepturilor omului o dilemă în care nu ar trebui să se afle niciodată”, apreciază Pierre Sand, secretar general al Amnesty International, în introducerea raportului.

Pierre Sand reaminteşte că intervenţiile armate purtate în numele drepturilor omului ascund adeseori situaţii pe care comunitatea internaţională le-a lăsat să se agraveze - în Kosovo, în Timorul Oriental sau în Irak - închizând ochii ani de zile în legătură cu actele de încălcare a drepturilor omului care erau comise în aceste regiuni.

Amnesty International acuză, în mod implicit, de ipocrizie statele occidentale, care proclamă apărarea drepturilor omului, dar care, în acelaşi timp, sporesc vânzările de arme şi resping tot mai mulţi solicitanţi de azil politic.

Totodată, fie că este vorba de Kosovo, Somalia sau Angola, marile operaţiuni militare lasă adeseori în urma lor situaţii precare şi populaţii care nu sunt deloc mai în siguranţă în ce priveşte respectarea drepturilor lor.

În raport se afirmă: “În timp ce Kosovo şi Timorul Oriental ţineau prima pagină a ziarelor cam în toată lumea, suferinţele teribile suportate de alte populaţii treceau practic neobservate”. “Astfel în China, represiunea s-a abătut asupra disidenţilor paşnici cu o amploare şi o brutalitate care nu au fost înregistrate de un deceniu”. “Dar încă o dată, China a fost scutită de orice critică din cauza ponderii politice şi economice pe care o are”.

Comunitatea internaţională a păstrat mult timp aceeaşi tăcere stânjenitoare în legătură cu intervenţia rusă în Cecenia. “Bilanţul înspăimântător” al Arabiei Saudite este şi mai puţin evocat, ca şi situaţia din Irak, unde, “după ani de sancţiuni draconice, rata mortalităţii infantile în 1999 era cea mai ridicată din lume”.

Pe de altă parte, impunitatea de care se bucură persoanele vinovate de încălcări masive ale drepturilor omului s-a diminuat anul trecut, fie că este vorba de extrădarea lui Augusto Pinochet la Londra, fie de activitatea curajoasă a unei comisii de anchetă privind cele 200.000 victime ale războiului civil din Guatemala.

Cel puţin 1.813 persoane au fost executate în 31 de ţări în 1999, potrivit cifrelor oficiale, desigur mult mai multe în realitate. 85% din execuţiile anunţate au avut loc în “câteva ţări”: Arabia Saudită, China, Statele Unite, Iran, RDCongo.

Peste 300.000 de copii şi adolescenţi sub 18 ani au fost implicaţi în conflicte armate în întreaga lume, în 1999.

Africa oferă o tragică concentrare a acestui fenomen, cu peste 120.000 de copii folosiţi ca soldaţi în conflicte care sfâşie Angola, Burundi, Guineea-Bissau, Sierra Leone, Somalia si Sudan.

În continentul african, practicile recrutării forţate a unor combatanţi foarte tineri constituie atât opera rebelilor, cât şi a forţelor guvernamentale.

Cazul cel mai grav îl constituie Sierra Leone, unde există mii de copii soldaţi care, potrivit estimărilor, reprezintă 10 % din forţele rebele care au atacat oraşul Freetown. Luaţi din sânul familiilor lor, drogaţi şi fanatizaţi, unii dintre ei s-au făcut vinovaţi de crime şi mutilări.

Recrutarea forţată a unor copii şi adolescenţi se regăseşte în Angola, unde Amnesty citează exemplul recrutării, în intervalul ianuarie-februarie, de către combatanţii UNITA , a 80 de copii, între 12 şi 18 ani.

Forţele guvernamentale angoleze s-ar face şi ele vinovate de efectuarea unor razii în rândurile unor adolescenţi, prilej cu care câţiva ar fi fost bătuţi şi chiar ucişi.

De asemenea, în Sudan, în oraşele de garnizoană ocupate de guvern din sudul ţării, o serie de adolescenţi ar fi fost recrutaţi cu forţa.

În Guineea-Bissau, soldaţi foarte tineri au luptat în ambele tabere, cea a juntei şi cea a soldaţilor loiali preşedintelui Vieira.

În sfârşit, Amnesty International prezintă detaliat cazul Somaliei, unde au fost culese informaţii privind recrutarea forţată a unor copii sub 15 ani pentru a fi trimişi în luptă, în oraşele controlate de miliţii. 

